CELEX: 62011TN0419
Language: et
Date: 2011-07-29 00:00:00
Title: Kohtuasi T-419/11: 29. juulil 2011 esitatud hagi — Ellinika Touristika Akinita versus komisjon

24.9.2011   
            
            
               ET
            
            
               Euroopa Liidu Teataja
            
            
               C 282/43
            
         29. juulil 2011 esitatud hagi — Ellinika Touristika Akinita versus komisjon
   (Kohtuasi T-419/11)
   2011/C 282/80
   Kohtumenetluse keel: kreeka
   
      Pooled
   
   
      Hageja: Ellinika Touristika Akinita A.E. (Ateena, Kreeka) (esindaja: advokaat N. Fragkakis)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tunnistada hagi täies ulatuses vastuvõetavaks:
            
         
               —
            
            
               tühistada Kreeka Vabariigile adresseeritud vaidlustatud komisjoni otsus;
            
         
               —
            
            
               määrata, et need summad, mis otseselt või kaudselt on hagejalt vaidlusaluse otsuse alusel juba „sisse nõutud”, makstaks tagasi koos intressiga;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hageja palub tühistada komisjoni 24. mai 2011. aasta otsuse K(2001) 3504 lõplik riigiabi kohta teatavatele Kreeka kasiinodele, nr C 16/2010 (ex NN 22/2010, ex CP 318/2009), mille Kreeka Vabariik täitis.
   Hageja esitab järgmised tühistamisväited.
   Esimene väide, et ELTL artikli 107 lõiget 1 on valesti tõlgendatud ning ebapiisava põhjenduse tõttu on rikutud ELTL artiklit 296. Vaidlusalune meede: (i) ei anna riigi vahendite ülekandmise tõttu Parnitha ja Corfu kasiinodele majanduslikku eelist, (ii) ei ole valikuline ning (iii) ei saa mõjutada liikmesriikide vahelist kaubandust ega moonuta ega saagi moonutada konkurentsi.
   Teine väide, et nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT 1999, L 83, lk 1; ELT eriväljaanne 08/01, lk 339), artikli 14 lõike 1 punkti a ja EÜ asutamislepingu artiklit 93 on valesti tõlgendatud ja kohaldatud. Täpsemalt: (i) ebaseadusliku riigiabi tagasimaksmist saab nõuda ainult tegelikelt abisaajatelt ja (ii) vaidlusalusest meetmest tegelikult kasusaajate (kasiinode kliendid), kes ei pidanud sissepääsutasu maksma, ja nende isikute vahel, kellele tagasimaksmise nõue esitati (Corfu, Parnitha ja Thessaloniki kasiinod), ei ole isikusamasust.
   Kolmas väide, et nimetatud määruse artikli 14 lõike 1 punkti b on valesti tõlgendatud ja kohaldatud. Vaidlusaluse abi tagasinõudmine on vastuolus: (i) õiguspärase ootuse kaitse põhimõttega ja (ii) proportsionaalsuse põhimõttega.